



Liderul ALDE, Călin Popescu Tăriceanu, a declarat că, dacă ar fi primar în Cluj-Napoca sau București, s-ar ocupa ”de dimineaţă până seară doar de construcţia de parcări”.

”Am văzut zilele acestea un sondaj făcut în Bucureşti, starea sistemului de sănătate, a spitalelor, este una din primele trei teme de preocupare pentru bucureşteni. Pe primul loc: parcările. Eu dacă aş fi primar vă spun că nu m-aş ocupa de dimineaţă până seara decât de construcţia de parcări. Vedem cu toţii traficul care e în Bucureşti. Am fost la Cluj, la fel. Numărul de maşini s-a înmulţit considerabil”, a declarat Călin Popescu Tăriceanu, la Digi 24.

Liderul ALDE vrea ca oamenii să folosească scuterele sau bicicletele, dar el are șofer la scară.

”Oamenii vor să se bucure că au maşină. În străinătate folosesc un număr impresionant scutere, motociclete, biciclete. Am văzut şi la noi, dar foarte puţin. Atunci sigur că oraşul e sufocat de trafic şi trebuie construite mai multe parcări pentru a degaja străzile. Aş spune că eu sunt mai mult preocupat de aceste probleme”, a adăugat Tăriceanu.